CELEX: 32021D1939
Language: el
Date: 2021-11-09 00:00:00
Title: Απόφαση (ΕΕ) 2021/1939 του Συμβουλίου της 9ης Νοεμβρίου 2021 σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Εμπορίου που συγκροτήθηκε από τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου, όσον αφορά τις τροποποιήσεις των προσαρτημάτων 2, 2A και 5 του παραρτήματος II της εν λόγω συμφωνίας

10.11.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 396/56
               
            
         ΑΠΟΦΑΣΗ (ΕΕ) 2021/1939 ΤΟΥ ΣΥΜΒΟΥΛΙΟΥ
         της 9ης Νοεμβρίου 2021
         σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της Επιτροπής Εμπορίου που συγκροτήθηκε από τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου, όσον αφορά τις τροποποιήσεις των προσαρτημάτων 2, 2A και 5 του παραρτήματος II της εν λόγω συμφωνίας
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου («η συμφωνία») υπεγράφη από την Ένωση στις 26 Ιουνίου 2012 σύμφωνα με την απόφαση 2012/735/ΕΕ (1) του Συμβουλίου, όσον αφορά την Κολομβία και το Περού, και στις 11 Νοεμβρίου 2016 σύμφωνα με την απόφαση (ΕΕ) 2016/2369 (2) του Συμβουλίου, όσον αφορά τον Ισημερινό. Η συμφωνία, δυνάμει του άρθρου 330 παράγραφος 3, εφαρμόζεται προσωρινά από την 1η Μαρτίου 2013 μεταξύ της Ένωσης και του Περού, από την 1η Αυγούστου 2013 μεταξύ της Ένωσης και της Κολομβίας και από την 1η Ιανουαρίου 2017 μεταξύ της Ένωσης και του Ισημερινού.
                  
               
                     (2)
                  
                  
                     Δυνάμει του άρθρου 13 παράγραφος 2 στοιχείο ζ) σημείο iii) της συμφωνίας, η Επιτροπή Εμπορίου μπορεί να τροποποιεί τους ειδικούς κανόνες καταγωγής που καθορίζονται στο παράρτημα II (για τον ορισμό της έννοιας «καταγόμενα προϊόντα» ή «προϊόντα καταγωγής» και για τις μεθόδους διοικητικής συνεργασίας) της συμφωνίας.
                  
               
                     (3)
                  
                  
                     Η Επιτροπή Εμπορίου πρόκειται να εκδώσει, με γραπτή διαδικασία, που αναμένεται να διεξαχθεί πριν από το τέλος του 2021, απόφαση τροποποίησης του προσαρτήματος 2 (Πίνακας των επεξεργασιών ή μεταποιήσεων οι οποίες απαιτείται να διενεργούνται επί μη καταγόμενων υλών προκειμένου το παραγόμενο προϊόν να αποκτήσει τον χαρακτήρα καταγωγής), του προσαρτήματος 2A (Προσθήκη στον πίνακα των επεξεργασιών ή μεταποιήσεων οι οποίες απαιτείται να διενεργούνται επί μη καταγομένων υλών, προκειμένου το παραγόμενο προϊόν να αποκτήσει τον χαρακτήρα καταγωγής) και του προσαρτήματος 5 (Προϊόντα στα οποία εφαρμόζεται το στοιχείο β) της δήλωσης της Ευρωπαϊκής Ένωσης σχετικά με το άρθρο 5 όσον αφορά τα «καταγόμενα προϊόντα» ή «προϊόντα καταγωγής» Κολομβίας, Ισημερινού και Περού) στο παράρτημα II. Τα εν λόγω προσαρτήματα βασίζονται στην έκδοση του Εναρμονισμένου Συστήματος (ΕΣ) του 2007. Οι κανόνες καταγωγής ανά προϊόν που περιέχονται στα εν λόγω προσαρτήματα πρέπει να εναρμονιστούν με το επικαιροποιημένο ΕΣ, όπως ισχύει από το 2017. Η εναρμόνιση αυτή θα περιλαμβάνει τις αλλαγές που εισήγαγαν το ΕΣ 2012 και το ΕΣ 2017 στους κανόνες ανά προϊόν των προσαρτημάτων 2, 2Α και 5. Για λόγους σαφήνειας, λαμβανομένου υπόψη του αριθμού των τροποποιήσεων που χρειάζεται να γίνουν στα προσαρτήματα, τα προσαρτήματα πρόκειται να αντικατασταθούν στο σύνολό τους.
                  
               
                     (4)
                  
                  
                     Ενδείκνυται να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου όσον αφορά τροποποιήσεις των προσαρτημάτων 2, 2A και 5 του παραρτήματος II, διότι η απόφαση της Επιτροπής Εμπορίου θα παράγει έννομα αποτελέσματα για την Ένωση.
                  
               
                     (5)
                  
                  
                     Κατά συνέπεια, η θέση της Ένωσης στο πλαίσιο της Επιτροπής Εμπορίου θα πρέπει να βασιστεί στο σχέδιο απόφασης της Επιτροπής Εμπορίου,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο της Επιτροπής Εμπορίου που συγκροτήθηκε από τη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας, του Περού και του Ισημερινού, αφετέρου («η συμφωνία»), όσον αφορά τις τροποποιήσεις των προσαρτημάτων 2, 2A και 5 του παραρτήματος II της εν λόγω συμφωνίας βασίζεται στο σχέδιο απόφασης της Επιτροπής Εμπορίου (3).
         
         
            Άρθρο 2
            Η παρούσα απόφαση τίθεται σε ισχύ την ημερομηνία της έκδοσής της.
            Παύει να ισχύει στις 31 Δεκεμβρίου 2021.
         
         
            Βρυξέλλες, 9 Νοεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. ŠIRCELJ
            
         
         
            (1)  Απόφαση 2012/735/ΕΕ του Συμβουλίου, της 31ης Μαΐου 2012, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου μεταξύ της Ευρωπαϊκής Ένωσης και των κρατών μελών της αφενός, και της Κολομβίας και του Περού αφετέρου (ΕΕ L 354 της 21.12.2012, σ. 1).
         
            (2)  Απόφαση (ΕΕ) 2016/2369 του Συμβουλίου, της 11ης Νοεμβρίου 2016, για την υπογραφή, εξ ονόματος της Ένωσης, και την προσωρινή εφαρμογή του πρωτοκόλλου προσχώρησης στη συμφωνία εμπορίου μεταξύ της Ευρωπαϊκής Ένωσης και των κρατών μελών της, αφενός, και της Κολομβίας και του Περού, αφετέρου, για να ληφθεί υπόψη η προσχώρηση του Ισημερινού (ΕΕ L 356 της 24.12.2016, σ. 1).
         
            (3)  Βλέπε έγγραφο ST 11373/21.